SPCGลุยตั้งกองอินฟราฯวงเงิน5พันล.
บอร์ด SPCGไฟเขียวจัดอินฟราสตรักเจอร์ฟันด์ มูลค่า 5,000 ล้านบาท เตรียมยื่นไฟลิง ม.ค. 2556
28 พ.ย. 2555

บอร์ด SPCGไฟเขียวจัดอินฟราสตรักเจอร์ฟันด์ มูลค่า 5,000 ล้านบาท เตรียมยื่นไฟลิง ม.ค. 2556
น.ส.วันดี กุญชรยาคง ประธานกรรมการ บริษัท เอสพีซีจี (SPCG) เปิดเผยว่า คณะกรรมการบริษัทได้มีการประชุมเมื่อวันที่ 26 พ.ย.ที่ผ่านมา ได้ตัดสินใจให้ดำเนินการจัดตั้งกองทุนโครงสร้างพื้นฐาน (อินฟราสตรักเจอร์ฟันด์) โดยธนาคารกสิกรไทยในฐานะที่ปรึกษาทางการเงินน่าจะมีการสรุปตัวเลขของกองทุนดังกล่าวภายในเดือน ธ.ค.นี้ 
อย่างไรก็ตาม ขณะนี้ตัวเลขเบื้องต้นคาดว่ามูลค่าของกองทุนน่าจะอยู่ในระดับไม่ต่ำกว่า 5,000 ล้านบาท และคาดว่าน่าจะยื่นแบบแสดงรายการข้อมูล (ไฟลิง) ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต) ได้ในช่วงเดือน ม.ค. 2556
น.ส.วันดี กล่าวว่า ในส่วนของเม็ดเงินที่จะได้รับจากการระดมทุนครั้งนี้นั้น จะนำไปชำระคืนหนี้ทั้งจำนวน 
สำหรับความคืบหน้าของโครงการโซลาร์เซลล์โครงการที่1016 น่าจะสามารถจำหน่ายไฟฟ้าได้ในเดือน ธ.ค.นี้ ส่วนโครงการที่ 1736 น่าจะสามารถจำหน่ายไฟฟ้าได้ภายในเดือน ต.ค. 2556 แต่จะรับรู้รายได้เต็มปีน่าจะเริ่มตั้งแต่ปี 2557 เป็นต้นไป ด้วยกำลังการผลิตไฟฟ้ารวม 250 เมกะวัตต์ 
ทั้งนี้ SPCG ถือเป็นเอกชนรายที่ 2 ที่ประกาศจัดตั้งกองทุนรวมโครงสร้างพื้นฐาน เพราะก่อนหน้าบริษัท บีทีเอส (BTS) จะตั้งกองทุนไม่ต่ำกว่า 5 หมื่นล้านบาท